CELEX: 32009D0618
Language: mt
Date: 2009-07-27 00:00:00
Title: 2009/618/KE: Deċiżjoni Tal-Kunsill tas- 27 ta’ Lulju 2009 dwar il-konklużjoni tal-proċedura ta’ konsultazzjoni mar-Repubblika tal-Ginea taħt l-Artikolu 96 tal-Ftehim ta’ Cotonou

19.8.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 214/34
            
         DEĊIŻJONI TAL-KUNSILL
   tas-27 ta’ Lulju 2009
   dwar il-konklużjoni tal-proċedura ta’ konsultazzjoni mar-Repubblika tal-Ginea taħt l-Artikolu 96 tal-Ftehim ta’ Cotonou
   (2009/618/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra ffirmat f’Cotonou fit-23 ta’ Ġunju 2000 (1), kif emendat mill-ftehim iffirmat fil-Lussemburgu fil-25 ta’ Ġunju 2005 (2) (minn hawn ‘il quddiem imsejjaħ “il-Ftehim ta’ Cotonou”), u b’mod partikolari l-Artikolu 96 tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, imlaqqgħin fil-Kunsill, dwar il-miżuri li għandhom jittieħdu u l-proċeduri li għandhom ikunu segwiti għall-applikazzjoni tal-Ftehim ta’ Sħubija tal-AKP-KE (3), u b’mod partikolari l-Artikolu 3 tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               L-elementi essenzjali tal-Ftehim ta’ Cotonou, imsemmija fl-Artikolu 9 tiegħu ġew miksura;
            
         
               (2)
            
            
               Skont l-Artikolu 96 tal-Ftehim ta’ Cotonou, fid-29 ta’ April 2009 inbdew konsultazzjonijiet mar-Repubblika tal-Ginea, fil-preżenza tar-rappreżentanti tal-Grupp ta’ Stati Afrikani, tal-Karibew u tal-Paċifiku, fejn ir-rappreżentanti tal-ġunta militari fil-poter u tal-gvern ta’ tranżizzjoni ppreżentaw proposti u impenji sodisfaċenti,
            
         IDDEĊIEDA KIF ĠEJ:
   Artikolu 1
   Il-konsultazzjonijiet li nbdew mar-Repubblika tal-Ginea skont l-Artikolu 96 tal-Ftehim ta’ Cotonou huma konklużi.
   Artikolu 2
   Il-miżuri stabbiliti fl-ittra li tinsab fl-Anness huma adottati bħala miżuri xierqa taħt l-Artikolu 96(2)(c) tal-Ftehim ta’ Cotonou.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Din id-Deċiżjoni għandha tiskadi fis-27 ta’ Lulju 2011. Hi għandha terġa’ tkun eżaminata b’mod regolari minn tal-anqas kull 6 xhur fuq il-bażi tal-konklużjonijiet tal-missjonijiet ta’ sorveljanza konġunta tal-presidenza tal-Unjoni Ewropea u tal-Kummissjoni.
   Artikolu 4
   Din id-deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.
   
      Magħmul fi Brussell, is-27 ta’ Lulju 2009.
      
         
            Għall-Kunsill
         
         
            Il-President
         
         C. BILDT
      
   
   
      (1)  ĠU L 317, 15.12.2000, p. 3.
   
      (2)  ĠU L 209, 11.8.2005, p. 27.
   
      (3)  ĠU L 317 15.12.2000, p. 376, emendat mill-ĠU L 247 9.9.2006, p. 48
   
   
      ANNESS
      
         ABBOZZ TA’ ITTRA
      
      Sur President tas-CNDD,
      Onorevoli Prim Ministru,
      L-Unjoni Ewropea tikkunsidra li l-kolp ta’ Stat li seħħ fir-Repubblika tal-Ginea (minn hawn ‘il quddiem imsejħa l-“Ginea”) fit-23 ta’ Diċembru 2008 jikkostitwixxi ksur serju tal-elementi essenzjali msemmija fl-Artikolu 9 tal-Ftehim ta’ Cotonou. Barra minn hekk, l-Unjoni Ewropea, fid-dikjarazzjoni tal-presidenza tagħha tal-31 ta’ Diċembru 2008, ikkundanat dan il-kolp ta’ stat, għaliex imur kontra l-prinċipji stess tad-demokrazija. Fl-istess okkażjoni, l-Unjoni Ewropea kkonfermat il-volontà tagħha li takkumpanja t-tranżizzjoni li għaddejja bħalissa fil-Ginea, lejn ritorn għall-ordni kostituzzjonali. Taħt l-Artikolu 96 tal-Ftehim ta’ Cotonou, hi għalhekk impenjat ruħha fi djalogu politiku mal-poter attwali sabiex jiġu eżaminati s-sitwazzjoni u s-soluzzjonijiet possibbli. Dawn il-konsultazzjonijiet infetħu fi Brussell fid-29 ta’ April 2009.
      Matul il-laqgħa ta’ ftuħ ta’ dawn il-konsultazzjonijiet il-partijiet iddiskutew l-organizzazzjoni ta’ tranżizzjoni lejn stabbiliment mill-ġdid tal-ordni kostituzzjonali u l-istabbiliment ta’ gvern demokratiku, elett permezz ta’ elezzjonijiet liberi u trasparenti. Il-parti tal-Ginea ppreżentat ukoll memorandum li jinkludi l-istadji u l-isfidi tat-tranżizzjoni. L-Unjoni Ewropea ħadet nota tal-proposti magħmula mill-parti tal-Ginea matul dawn l-iskambji, b’mod partikolari:
      
         Pjan ta’ direzzjoni ta’ tranżizzjoni
      
      Il-parti tal-Ginea kkonfermat l-impenn tagħha dwar il-pjan ta’ direzzjoni, propost mill-Coalition des Forces vives fis-17 ta’ Marzu 2009 u adottat mill-komunikazzjoni Nru 50 tal-president tas-CNDD fit-28 ta’ Marzu 2009, li l-istadji tiegħu isegwu din il-kronoloġija li ġejja:
      
                  —
               
               
                  is-segwitu tar-reġistrazzjoni tal-votanti skont il-kodiċi elettorali,
               
            
                  —
               
               
                  l-istabbiliment ta’ Kunsill Nazzjonali ta’ Tranżizzjoni (CNT);
               
            
                  —
               
               
                  il-bidu tax-xogħlijiet dwar ir-reviżjoni tal-Liġi Fundamentali;
               
            
                  —
               
               
                  il-preparazzjoni u d-distribuzzjoni tal-karti elettorali;
               
            
                  —
               
               
                  l-adozzjoni tal-emendi tal-Liġi Fundamentali;
               
            
                  —
               
               
                  l-elezzjonijiet leġiżlattivi;
               
            
                  —
               
               
                  l-elezzjonijiet presidenzjali;
               
            
                  —
               
               
                  it-tkomplija tax-xogħlijiet tal-Kummissjoni ta’ Inkjesta dwar l-avvenimenti traġiċi ta’ Ġunju 2006 u ta’ Jannar u Frar 2007.
               
            
         Kunsill Nazzjonali ta’ Tranżizzjoni
      
      
                  —
               
               
                  Il-parti tal-Ginea kkonfermat li s-CNT, previst mill-pjan ta’ direzzjoni u deċiż mid-Digriet Presidenzjali Nru 50 tas-CNDD, ser ikun stabbilit matul ix-xahar ta’ Mejju 2009.
               
            
                  —
               
               
                  L-Unjoni Ewropea ser tissorvelja li r-regoli dwar il-kompożizzjoni, il-mandat u l-attribuzzjonijiet tagħha jirriflettu approċċ inklusiv u kunsenswali.
               
            
                  —
               
               
                  Il-parti tal-Ginea kkonfermat li l-Forum Nazzjonali, previst fil-memorandum, hu eżerċizzju indipendenti mill-istabbiliment tas-CNT, li mhux ser jaffettwa l-installazzjoni effettiva tiegħu.
               
            
         Reviżjoni tal-Liġi Fundamentali
      
      
                  —
               
               
                  L-Unjoni Ewropea innutat l-intenzjonijiet tal-parti tal-Ginea li jistaqsu lis-CNT biex jipproċedu, qabel l-elezzjonijiet, għar-reviżjoni tal-Liġi Fundamentali, kif ukoll ta’ ċerti liġijiet organiċi, b’mod partikolari l-Kodiċi elettorali.
               
            
                  —
               
               
                  L-Unjoni Ewropea ser tibqa’ attenta, li min-naħa, dan ix-xogħol jillimita ruħu għall-aspetti meħtieġa sabiex jippermetti l-progress tat-tranżizzjoni u l-organizzazzjoni tal-elezzjonijiet, min-naħa oħra, ma jaffettwax b’mod negattiv il-kalendarju tal-pjan ta’ direzzjoni.
               
            
         Elezzjonijiet
      
      
                  —
               
               
                  Il-parti tal-Ginea impenjat ruħha fuq il-kalendarju elettorali previst mill-pjan ta’ direzzjoni, jiġifieri l-elezzjonijiet leġiżlattivi fil-11 ta’ Ottubru 2009 u żewġ rawnds ta’ elezzjonijiet presidenzjali fit-13 u s-27 ta’ Diċembru 2009. L-Unjoni Ewropea ser tissorvelja l-konformità ma’ dawn il-perjodi.
               
            
                  —
               
               
                  Il-parti tal-Ginea kkonfermat l-impenn meħud mill-President tas-CNDD, li dan, il-membri ts-CNDD, u l-Prim Ministru tal-gvern ta’ tranżizzjoni, mhux ser joħorġu għall-elezzjonijiet.
               
            
                  —
               
               
                  L-Unjoni Ewropea tqies li dan l-impenn hu fundamentali u li għandu jkun suġġet ta’ deċiżjoni formali. Fir-rigward tal-preparazzjoni u l-progress tal-elezzjonijiet, il-parti tal-Ginea speċifikat dawn il-miżuri li ġejjin sabiex tiżgura li jkunu liberi u trasparenti:
                  
                              —
                           
                           
                              Ir-responsabbiltà sħiħa tal-organizzazzjoni u l-ġestjoni tal-elezzjonijiet ingħatat lill-Kummissjoni Elettorali Nazzjonali Indipendenti, mid-Digriet Presidenzjali Nru 015 tas-CNDD tal-4 ta’ Jannar 2009.
                           
                        
                              —
                           
                           
                              Il-Ginea bi ħsiebha titlob osservazzjoni elettorali internazzjonali u timpenja ruħha wkoll biex tistieden is-soċjetà ċivili tal-Ginea biex tipparteċipa għall-osservazzjoni tal-elezzjonijiet.
                           
                        
                              —
                           
                           
                              Ġew addottati miżuri biex ikun żgurat aċċess ġust lill-midja għall-kandidati għall-elezzjonijiet.
                           
                        
                              —
                           
                           
                              L-Awla Kostituzzjonali tal-Qorti Suprema ser terġa’ tkun stabbilita biex tamministra t-tilwim elettorali u biex tippubblika r-riżultati tal-elezzjonijiet.
                           
                        
            
                  —
               
               
                  Fir-rigward tal-finanzjament tal-elezzjonijiet, baġit dettaljat għal kull attività ser ikun ippreżentat għall-eżaminazzjoni lill-Grupp Internazzjonali ta’ Kuntatt għall-Ginea.
               
            
         Drittijiet tal-Bniedem, Stat tad-Dritt, governanza
      
      L-Unjoni Ewropea nnutat l-isforzi għaddejjin bħalissa mill-Gvern ta’ tranżazzjoni biex jiġġieled kontra t-traffikar tad-drogi, l-impunità u l-korruzzjoni, kif ukoll l-impenn tiegħu li jwettaq verifiki sabiex jistabbilizza l-finanzi pubbliċi. F’dan il-kuntest, l-Unjoni Ewropea tagħti importanza speċjali lill-impenji meħuda mill-parti tal-Ginea sabiex ikunu rispettati l-prinċipji tal-Istat tad-dritt, id-drittijiet tal-bniedem u l-governanza tajba, b’mod partikolari:
      
                  —
               
               
                  Il-konferma li mhux qed jinżammu priġunieri politiċi.
               
            
                  —
               
               
                  l-istabbiliment mill-ġdid tal-Awla Ġudizzjarja tal-Qorti Suprema sabiex isservi bħala l-ogħla entità ġudizzjarja tal-pajjiż.
               
            
                  —
               
               
                  ir-rispett tad-drittijiet tal-persuni miżmuma għal reati ta’ dritt komuni, b’mod speċjali d-dritt għal avukat mill-arrest u għal proċess ġust mill-entità ġudizzjarja kompetenti
               
            
                  —
               
               
                  ir-rispett tal-prinċipju tal-ugwaljanza quddiem il-liġi.
               
            
                  —
               
               
                  Il-ħlas lura lit-Teżor tal-fondi rkuprati fil-qafas tal-verifiki sabiex dawn ikunu jistgħu jiddaħħlu fil-baġit nazzjonali.
               
            
                  —
               
               
                  it-tkomplija tax-xogħlijiet tal-Kummissjoni ta’ Inkjesta dwar l-avvenimenti traġiċi ta’ Ġunju 2006 u ta’ Jannar u Frar 2007 malli jkun stabbilit il-Gvern elett ġdid.
               
            L-Unjoni Ewropea stmat li l-impenji meħuda mill-parti tal-Ginea kienu ġeneralment inkoraġġanti, iżda hija inkwetata dwar in-nuqqas ta’ progress fl-implimentazzjoni tal-iskeda ta’ żmien. Barra minn hekk kien deċiż li jkunu mwaqqfa dawn il-miżuri xierqa li ġejjin, taħt l-Artikolu 96(2)(c), tal-Ftehim ta’ Cotonou, maħsuba għat-tkomplija progressiva tal-kooperazzjoni sabiex takkumpanja t-tranżizzjoni:
      
                  (1)
               
               
                  L-Unjoni Ewropa ser tkompli tiffinanzja azzjonijiet umanitarji u ta’ emerġenza, b’appoġġ dirett lill-popolazzjonijiet, b’appoġġ għat-tranżizzjoni politika u għas-soluzzjoni tal-kriżi. F’dan il-qafas, wieħed għandu jinnota li jista’ jkun provdut appoġġ ġdid għall-preparazzjoni tal-elezzjonijiet leġiżlattivi u presidenzjali, b’mod speċjali permezz tal-mobilizzazzjoni tal-envelopp B tal-10 Fond Ewropew għall-Iżvilupp (EDF) u, jekk jiġi riċevut invit fi żmien dovut min-naħa tal-awtoritajiet tal-Ginea, permezz ta’ stabbiliment ta’ osservazzjoni elettorali. Il-Kummissjoni Ewropea ser tkompli wkoll tiffinanzja l-kuntratti ta’ eżekuzzjoni għadejjin bħalissa għall-azzjonijiet għajr dawk imsemmija hawn fuq.
               
            
                  (2)
               
               
                  Il-miżuri ta’ prekawzjoni, meħuda għall-programmi u proġetti għaddejjin bħalissa taħt id-9 EDF u l-EDFs preċedenti b’esklużjoni tal-proġetti ta’ rijabilitazzjoni ta’ bini pubbliċi u ta’ appoġġ għad-deċentralizzazzjoni, ser jitneħħew hekk kif ikun stabbilit b’mod effettiv is-CNT, li l-mandat, l-attribuzzjonijiet u l-kompożizzjoni tiegħu kienu stabbiliti b’mod reċiproku mill-partijiet interessati tat-tranżizzjoni tal-Ginea.
               
            
                  (3)
               
               
                  Il-miżuri ta’ prekawzjoni, meħuda għall-programmi u proġetti li għaddejjin bħalissa taħt id-9 EDF u l-EDFs preċedenti ser ikunu totalment imneħħija malli jkun ppubblikat r-reġistru elettorali u d-digriet li jistabbilixxi d-dati tal-elezzjoniiet u tal-ftuħ uffiċjali tal-kampanja elettorali, kif ukoll ta’ dispożizzjonijiet li jiggarantixxu l-libertà ta’ għaqda pubblika u ta’ kampanja tal-partiti politiċi.
               
            
                  (4)
               
               
                  Is-segwitu tal-programm tal-Fond Monetarju Internazzjonali (IMF) u t-tkomplija tal-proċess tal-ħelsien mid-dejn taħt il-Pajjiżi Foqra bi Djun Kbar (HIPC) tista’ tkun akkumpanjata minn kontribuzzjoni ta’ madwar 8 M€ mill-Unjoni Ewropea għall-ħlas tal-arretrati dovuti lill-Bank Ewropew għall-Investiment (BEI) fuq is-self li ġej mir-riżorsi tal-EDF permezz tal-envelopp B tal-10 EDF. Dan l-appoġġ jista’ jkun mobilizzat wara l-għeluq uffiċjali tal-applikazzjoni għan-nominazzjoni għall-elezzjoni presidenzjali, u l-konferma ta’ nuqqas ta’ parteċipazzjoni tal-President u tal-membri tas-CNDD kif ukoll tal-Prim Ministru tal-gvern ta’ tranżizzjoni.
               
            
                  (5)
               
               
                  Id-Dokument ta’ Strateġija ta’ Kooperazzjoni u l-Programm Indikattiv Nazzjonali (CSP/PIN) għall-Ginea, ta’ ammont indikattiv ta’ EUR 237 miljun, ser ikun aġġornat, nnegozjat mill-ġdid u ffirmat wara li jkunu seħħu l-elezzjonijiet leġiżlattivi u presidenzjali u wara l-istabbiliment effettiv tal-eletti tal-Assemblea Nazzjonali. Evalwazzjoni intermedja tal-10 EDF, li l-konklużjonijiet tagħha huma previsti għall-2010, ser tanalizza l-prestazzjoni tal-implimentazzjoni u tista’ tikkonkludi l-evalwazzjoni mill-ġdid tal-envelopp mogħti lill-Ginea.
               
            Sabiex ikun żgurat segwitu tajjeb tal-azzjonijiet ta’ kooperazzjoni, il-Kummissjoni Ewropea tirriserva fejn ikun meħtieġ, id-dritt li terġa tieħu, kollha jew parzjalment, id-dmirijiet tal-Uffiċjali Nazzjonali li jawtorizza tal-EDF.
      Fil-qafas tal-proċedura taħt l-Artikolu 96 tal-Ftehim ta’ Cotonou, l-Unjoni Ewropea ser tibqa’ tissorvelja mill-viċin is-sitwazzjoni fil-Ginea waqt perjodu ta’ erbgħa u għoxrin xahar. Waqt dan il-perjodu, ser jinżamm djalogu rinfurzat fil-qafas tal-Artikolu 8 tal-Ftehim ta’ Cotonou mal-Gvern tal-Ginea maħsub biex jakkumpanja l-proċess ta’ tranżizzjoni u ser jitwettqu evalwazzjonijiet regolari li jassoċċjaw il-Presidenza tal-Unjoni Ewropea u l-Kummissjoni Ewropea. L-ewwel missjoni ta’ sorveljanza ser isseħħ fi żmien ta’ mhux iktar minn sitt xhur.
      L-Unjoni Ewropea tirriserva d-dritt li temenda l-“miżuri xierqa” deskritti hawn qabel fid-dawl tal-progress tal-implimentazzjoni tal-impenji, b’mod partikolari dawk deskritti fis-sezzjoni “Drittijiet tal-bniedem, stat ta’ dritt, governanza”.
      Iż-żewġ partijiet jimpenjaw ruħhom biex isegwu djalogu politiku regolari, fil-qafas tal-Artikolu 8 tal-Ftehim ta’ Cotonou, mal-Gvern elett ġdid, dwar ir-riformi fil-qasam tal-gvernanza politika, ġudizzjarja u ekonomika kif ukoll riformi tas-settur tas-sigurtà.
      Dejjem tiegħek,
      
         Magħmul fi Brussell,
         
            
               Għall-Kunsill
            
            …
         
         
            
               Il-President
            
            …
         
      
      
         ANNESS: SKEDA TAL-IMPENJI
         
                     Impenji tal-imsieħba:
                  
               
                     Parti tal-Ginea
                  
                  
                     Parti Ewropea
                  
               
                     
                                 0.
                              
                              
                                 Is-sitwazzjoni preżenti.
                              
                           
                  
                     
                                 0.
                              
                              
                                 Tkomplija tal-finanzjament tal-kuntratti li għaddejjin bħalissa, kif ukoll tal-azzjonijiet umanitarji u ta’ emerġenza, b’appoġġ dirett lill-popolazzjonijiet, b’appoġġ għat-tranżizzjoni politika u għas-soluzzjoni tal-kriżi. Attribuzzjoni possibbli ta’ appoġġ ġdid għall-preparazzjoni tal-elezzjonijiet leġiżlattivi u presidenzjali, b’mod speċjali permezz tal-mobilizzazzjoni tal-envelopp B tal-10 EDF u, jekk jiġi riċevut invit fi żmien dovut min-naħa tal-awtoritajiet tal-Ginea, permezz ta’ stabbiliment ta’ osservazzjoni elettorali. L-attribuzzjoni tal-finanzjamenti fuq il-proġetti reġjonali li jkopru l-Ginea ser tkun soġġetta għal eżami każ b’każ. Il-miżuri ta’ prekawzjoni għall-bqija tal-kooperazzjoni taħt id-9 EDF u tal-EDFs preċedenti ser jibqgħu fis-seħħ.
                              
                           
               
                     
                                 1.
                              
                              
                                 Stabbiliment ta’ CNT, li l-mandat, l-attribuzzjonijiet u l-kompożizzjoni tiegħu kienu stabbiliti b’mod reċiproku mill-partijiet interessati tat-tranżizzjoni tal-Ginea.
                              
                           
                  
                     
                                 1.
                              
                              
                                 Tneħħija tal-miżuri ta’ prekawzjoni meħuda għall-programmi u proġetti li għaddejjin bħalissa taħt id-9 EDF u l-EDFs preċedenti b’esklużjoni ta’ proġetti ta’ rijabilitazzjoni ta’ bini pubbliċi u ta’ appoġġ għad-deċentralizzazzjoni.
                              
                           
               
                     
                                 2.
                              
                              
                                 Pubblikazzjoni tar-reġistru elettorali u tad-digriet li jistabbilixxi d-dati tal-elezzjonijiet u tal-ftuħ uffiċjali tal-kampanja elettorali.
                              
                           
                  
                     
                                 2.
                              
                              
                                 Tneħħija tal-miżuri ta’ prekawzjoni kollha relatati mad-9 EDF u mal-EDFs preċedenti.
                              
                           
               
                     
                                 3.
                              
                              
                                 Għeluq tal-applikazzjonijiet għan-nominazzjonijiet għall-elezzjonijiet presidenzjali (li jikkonferma n-nuqqas ta’ parteċipazzjoni tal-President u tal-membri tas-CNDD kif ukoll tal-Prim Ministru tal-Gvern ta’ tranżizzjoni)
                              
                           
                  
                     
                                 3.
                              
                              
                                 Ħlas tal-arretrati dovuti lill-Bei fuq is-self li ġej mir-riżorsi tal-EDF billi jkun mobilizzat l-envelopp B tal-10 EDF, bil-kundizzjoni li jkun segwit il-programm tal-FMI u li jitkompla l-proċess tal-ħelsien mid-dejn taħt l-HIPC.
                              
                           
               
                     
                                 4.
                              
                              
                                 It-twettiq tal-elezzjonijiet leġiżlattivi u presidenzjali, liberi u trasparenti, u l-istabbiliment effettiva tal-eletti.
                              
                           
                  
                     
                                 4.
                              
                              
                                 Firma tal-10 EDF CSP/PIN aġġornat u nnegozjat mill-ġdid.